કડવી દવાની જેમ ઘૂંટડે-ઘૂંટડે હતાશામાં ગરકાવ કરતી જતી ‘સિટીલાઇટ્સ’ એક સીનમાં ‘દો બીઘા ઝમીન’ની તો અમુક સીનમાં ‘ધ લંચબૉક્સ’ની યાદ અપાવે છે. રાજકુમાર રાવ આ ફિલ્મનો ઑક્સિજન છે. સહેલાઈથી તેણે ગરીબ મજબૂર રાજસ્થાનીના પાત્રને આત્મસાત્ કર્યું છે. એ જોતાં આવતા વર્ષે પણ તે નૅશનલ અવૉર્ડ ખૂંચવી જાય તો નવાઈ નહીં. રાજકુમારની રિયલ લાઇફ ગર્લફ્રેન્ડ પત્રલેખાનો અભિનય પણ સારો છે. ફિલ્મનું સરપ્રાઇઝ પૅકેજ છે વિષ્ણુ બનતા અભિનેતા માનવ કૌલ (જેમને આપણે ‘કાય પો છે’માં બિટ્ટમામાના રોલમાં જોયેલા). તેમની સતત કડક અને સાથોસાથ ઇમોશનલ ઍક્ટિંગ તેમના પાત્રની આસપાસ રહસ્યનું વતુર્‍ળ સતત ફરતું રાખે છે.